Qarshidagi korxonada yetti turdagi sut mahsulotlari ishlab chiqarilmoqda

Qarshi shahridagi “Laylo fayz” mas’uliyati cheklangan jamiyati rahbari Rahmatullo Ashurov faoliyatini 2009-yilda kichik sarmoya bilan boshlagan. Asosan sutni qayta ishlashga ixtisoslashgan korxona sexlari zamonaviy uskunalar bilan jihozlangan. Bu haqda “Qashqadaryo” gazetasi xabar beradi.

— Dastlab 10 million so‘mlik o‘z mablag‘imiz hisobidan sut mahsulotlari tayyorlashni yo‘lga qo‘ygandik, — deydi R. Ashurov. — Bugun esa faqatgina ishlab chiqarishning o‘ziga yo‘naltirgan sarmoyamiz bir necha baravar ortgan. Mavjud uskunalarimizning aksariyati Rossiya va Xitoy mamlakatlaridan keltirilgan. Ayni vaqtda korxonamizda yetti turdagi sut mahsulotlari tayyorlanmoqda. Birgina pishloqning besh turi, shu jumladan, golland pishlog‘i, eritilgan pishloq, pishloq tayoqchalari ishlab chiqarilmoqda. O‘tgan yili yangi mahsulot — biokefir ishlab chiqarishni yo‘lga qo‘ydik.
Tadbirkorning aytishicha, hozirgi kunda korxona sexlarida har kuni o‘rtacha ikki tonna sut qayta ishlanmoqda. Sut yetkazib berish bo‘yicha Qashqadaryo viloyatidagi beshta fermer xo‘jaligi bilan shartnomalar imzolangan. Tayyor mahsulotlar Qarshi va Toshkent shahridagi savdo do‘konlariga yetkazib berilmoqda. Yetti nafar yosh doimiy ish o‘rni bilan ta’minlangan.

Kelgusida korxonada maxsus idishda qadoqlangan eritilgan pishloq, tvorogning ikki turini ishlab chiqarishni tashkil etish hisobiga mahsulot xilma-xilligini ko‘paytirish ko‘zda tutilgan. Shuningdek, yangi bir tarmoq — qandolat mahsulotlari tayyorlashni yo‘lga qo‘yish ham rejada bor. Shu maqsadda korxonaga Xitoydan umumiy qiymati 6 million so‘mlik zamonaviy pishirish pechi keltirilgan.